31997R0434
L 067/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 434/97 НА СЪВЕТА
от 3 март 1997 година
за изменение на Регламент (ЕИО) № 2377/90 на Съвета относно установяване на процедура на Общността за определяне на максимално допустимите граници на остатъчни вещества от ветеринарномедицински продукти в храните от животински произход
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 43 от него,
като взе предвид предложението на Комисията (1),
като взе предвид становището на Европейския парламент (2),
като взе предвид становището на Икономическия и социален комитет (3)
като има предвид, че Регламент (EИО) № 2377/90 (4) предвижда постепенно оценяване за вещества, чиято употреба е била разрешена към датата на влизане в сила на настоящия регламент, и като има предвид, че член 14 от него предвижда, че от 1 януари 1997 г.„предписването на животни, отглеждани за храна, на ветеринарни лекарствени средства, съдържащи фармакологично активни субстанции, които не са посочени в приложения I, II или III, са забранени в Общността“;
като има предвид, че за да може тази процедура на Общността да продължи да се прилага при подходящи научни условия, без да се лишават ветеринарните лекари и потребители от средствата, необходими за опазване на здравето на животните, този срок трябва да бъде продължен за веществата, за които са постъпили молби за установяване на максимално допустими граници, подадени в Комисията или в Европейската агенция за оценка на лекарствените средства преди 1 януари 1996 г., или диференцирано продължаване на срока в зависимост от характера на веществото,
ПРИЕ НАСТОЯЩИЯ РЕГЛАМЕНТ:
Член 1
Следните алинеи се добавят към член 14 от Регламент (EИО) № 2377/90:
„Въпреки това срокът, посочен в предходната алинея, може да бъде отложен за вещества, чиято употреба е била разрешена към датата на влизане в сила на настоящия регламент, както и за които са подадени заявления за установяване на максимално допустими граници в Комисията или Европейската агенция за оценка на лекарствените средства преди 1 януари 1996 г.:
-
до 1 януари 1998 г. за средства, получени от пиразолидон, нитроимидазоли, арсанилова киселина и фенилбутазона,
-
до 1 януари 2000 г. за други средства.
Агенцията публикува списък на въпросните вещества преди 7 юни 1997 г.“
Член 2
Настоящият регламент влиза в сила в деня на публикуването му в Официален вестник на Европейските общности.
Настоящият регламент се прилага от 1 януари 1997 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 3 март 1997 година.